Styrelsesvedtægt

for Ungdomsskolebestyrelsen i Fredericia Kommune

I henhold til bekendtgørelse nr. 375 af 04.04.2014 af lov om ungdomsskoler nedsætter byrådet en ungdomsskolebestyrelse.

**§1**

Ungdomsskolebestyrelsen består af 9 medlemmer.

Fredericia Byråd: 2 medlemmer

Fredericia Ungebyråd: 1 medlem

Arbejdsmarkedets parter: 2 medlemmer

Medarbejdere: 2 medlemmer

Eleverne: 2 medlemmer

**Stk. 2.** For hvert medlem af bestyrelsen udpeges en personlig stedfortræder. Udpegningen sker hos de relevante parter.

**Stk. 3.** Samtlige medlemmer af bestyrelsen har stemmeret. Ungebyrådsrepræsentanten og elevrepræsentanterne må dog ikke deltage i afstemning om eller overvære den del af forhandlingerne, der angår sager vedrørende enkeltpersoner.

**Stk. 4.** Blandt afdelingsskolelederne ved afdelinger med overbygning udpeges 1 repræsentant til – uden stemmeret – at deltage i bestyrelsens møder.

**Stk. 5.** Blandt distriktsfritidslederne udpeges 1 repræsentant til – uden stemmeret – at deltage i bestyrelsens møder.

**Stk. 6.** Ungdomsskolelederen deltager – uden stemmeret – i bestyrelsens møder og er sekretær for bestyrelsen.

**§2**

Byrådsrepræsentanterne og deres stedfortrædere udpeges blandt byrådets medlemmer.

**Stk. 2.** Ungebyrådsrepræsentanten og dennes stedfortræder vælges blandt ungebyrådets medlemmer.

**Stk. 3.** Arbejdsmarkedsrepræsentanterne og deres stedfortrædere udpeges af byrådet efter forslag fra de stedlige organisationer.

**Stk. 4.** Medarbejderrepræsentanterne vælges på den måde, at ungdomsskolelederen indkalder samtlige medarbejdere, der er ansat ved Ungdomsskolen til en fælles valghandling ved skoleårets begyndelse. Hver medarbejder har 1 stemme. Alle medarbejdere kan stemme på alle kandidater. De 2 medarbejdere, der har fået flest stemmer, er valgt. Stedfortræderne vælges efter samme fremgangsmåde.

**Stk. 5.** Elevrepræsentanterne og deres stedfortrædere vælges af Ungdomsskolens elevråd.

**Stk. 6.** De i stk. 1 og 3 nævnte repræsentanter vælges snarest muligt efter et byrådsvalg og udpeges for 4 år. Ungebyrådsrepræsentanten vælges for 2 år af gangen. Medarbejder- og elevrepræsentanterne vælges for ét skoleår ad gangen.

**§3**

Ungdomsskolebestyrelsen følger byrådets valgperiode. Ungdomsskolebestyrelsen fungerer indtil udgangen af måneden før byrådets tiltrædelse.

**§4**

Bestyrelsen konstituerer sig med formand og næstformand. Valgbare er byrådets og arbejds-markedets repræsentanter.

**§5**

Ungdomsskolebestyrelsens møder afholdes for lukkede døre.

**Stk. 2.** Bestyrelsen kan indbyde andre til at deltage i møderne, når der behandles spørgsmål af særlig interesse for dem. Bestyrelsen kan indbyde andre med særlig indsigt til behandling af et punkt på dagsordenen.

**Stk. 3.** Formanden fastsætter tid og sted for møderne og indkalder med mindst 10 dages varsel.

**Stk. 4.** Formanden fastsætter mødets dagsorden, der udsendes senest 4 dage før mødets afholdelse.

**Stk. 5.** Ethvert medlem kan få optaget punkter på dagsordenen. Sådanne punkter skal meddeles formanden senest 8 dage før mødet.

**Stk. 6.** Når mindst 3 medlemmer anmoder herom, skal formanden inden 14 dage indkalde til møde og sætte de sager på dagsordenen, som de 3 medlemmer ønsker behandlet.

**Stk. 7.** I særlige tilfælde kan formanden indkalde til møde med kortere varsel. Når mødet indkaldes, skal formanden så vidt muligt forinden underrette medlemmerne og de tilforordnede om de sager, der skal behandles på mødet.

**Stk. 8.** Er et medlem forhindret i at deltage i et bestyrelsesmøde, deltager så vidt muligt stedfortræderen.

**Stk. 9.** I formandens fravær leder næstformanden møderne.

**§6**

Ungdomsskolebestyrelsen er beslutningsdygtig, når mindst 5 af de stemmeberettigede medlemmer er til stede. Beslutninger træffes med almindeligt stemmeflertal. I tilfælde af stemmelighed er formandens stemme udslaggivende. Der kan kun stemmes ved personligt fremmøde.

**§7**

Ungdomsskolebestyrelsens beslutninger indføres i protokol.

**Stk. 2.** Bestyrelsens medlemmer er berettiget til, i kort form, at få tilført mindretalsudtalelser til protokollen.

**Stk. 3.** Protokollen underskrives af bestyrelsens medlemmer og tilforordnede ved mødets afslutning.

**Stk. 4.** Efter hvert bestyrelsesmøde offentliggøres beslutningsreferat på ungdomsskolens hjemmeside.

**§ 8**

Ungdomsskolebestyrelsen udarbejder et budget for ungdomsskolevirksomheden inden for den beløbsramme, som er fastsat af Børne- og Uddannelsesudvalget.

**Stk. 2.** Bestyrelsen fastlægger, på baggrund af budgettet og virksomhedsplanen, indhold og omfang af Ungdomsskolens samlede virksomhed.

**Stk. 3.** Bestyrelsen afgiver indstilling til fagchefen for Børn og Unge om ansættelse og afskedigelse af ungdomsskoleleder.

Bestyrelsen afgiver indstilling til ungdomsskolelederen om ansættelse af afdelingsledere, lærere og andre pædagogiske medarbejdere.

**Stk. 4.** Ungdomsskolelederen ansætter og afskediger øvrige medarbejdere.

**Stk. 5.** Bestyrelsen kan afgive udtalelse og stille forslag til Børne- og Uddannelsesudvalget om alle spørgsmål, der vedrører Ungdomsskolen. Bestyrelsen skal afgive udtalelse om alle spørgsmål, som Børne- og Uddannelsesudvalget eller fagafdelingen forelægger den.

**§9**

Denne vedtægt træder i kraft med byrådets vedtagelse og erstatter tidligere styrelsesvedtægt.

Ændring af styrelsesvedtægten kan kun finde sted efter indhentet udtalelse fra ungdomsskole-bestyrelsen.

Således vedtaget af Fredericia Byråd den dd. mm. 2014.